Jesmond Cassar, magħruf bħala t-‘Titu’ intbagħat sentejn u disa’ xhur ħabs wara li nstab ħati li kiser il-kundizzjonijiet tal-libertà proviżorja u ħarab mill-kustodja tal-pulizija waqt li l-ġimgħa l-oħra kien l-isptar Mater Dei. Nhar l-Erbgħa, jum qabel ħarab, Cassar tressaq il-qorti fuq akkużi relatati mad-drogi. Huwa ngħata l-libertà proviżorja bil-kundizzjoni li jingħata kura fl-Isptar Monte Carmeli. L-għada, huwa lmenta minn uġigħ fl-istonku u ttieħed l-Isptar Matei Dei. Waqt li kien jistenna fl-Emerġenza, huwa ħarab u nqabad il-Marsa għal ħabta tas-1.50 a.m. minn uffiċjali tar-Rapid Intervention Unit. Cassar reġa’ tressaq il-qorti nhar il-Ġimgħa u ġie mixli li kiser il-kundizzjonijiet tal-libertà proviżorja  u li ħarab. Huwa qal li għamel hekk għax kien qed jingħata fastidju sesswali minn dak li kellu miegħu fiċ-ċella. Il-Maġistrat Natasha Galea Sciberras bagħtet lil Cassar sentejn u nofs ħabs talli kiser il-libertà proviżorja u tliet xhur oħra talli ħarab mill-kustudja meta kien qed jagħmel programm ta’ rijabilitazzjoni. Il-prosekuzzjoni tmexxiet mill-Ispettur  Spiridione Zammit.